Gemeenskap maak stem dik oor grond | Netwerk24
Gemeenskap maak stem dik oor grond
Talle Oos-Vrystaters het op Dinsdag 3 Julie in Bethlehem bymekaargekom om nee te sê vir grondonteiening sonder vergoeding. Hier praat Morné Mostert, hoof van plaaslike regeringsake by AfriForum, met belanghebbendes. Foto: Verskaf
'n Saal vol Oos-Vrystaters het op Dinsdag 3 Julie in Bethlehem hul stem laat hoor om nee te sê vir onteiening van grond sonder vergoeding.
Morné Mostert, hoof van plaaslike regeringsake by Afri­Forum, het gesê die onteiening van grond sonder vergoeding gaan nie net oor grond nie, maar oor 'n wyer begrip.
"In ekstreme gevalle kan 'n maatskappy wat te veel voertuie besit, byvoorbeeld, ook daardeur geraak word, deur voertuie wat onteien word en aan ander gegee word. Dit gaan oor eiendomsreg in totaliteit," het hy gesê.
Volgens Mostert het die proses by die EFF begin wat 'n mosie by die parlement ingedien het om 'n gedeelte van die Grondwet te verander om grondonteiening sonder vergoeding toe te laat.
"Die parlement het besluit om geleenthede vir skriftelike kommentaar moontlik te maak en om ook 'n parlementêre komitee saam te stel wat op grondvlak met mense gesels. Dié komitee besoek plaaslike gemeenskappe om hul menings te hoor."
Volgens Mostert maak die manier waarop die gesprekke hanteer word dit net vir sommiges moontlik om dit by te woon.
"Al die gesprekke vind om 11:00 plaas, wat dit vir werkende mense onmoontlik maak om die gesprekke by te woon.
"Die regering vind die reg om in verkiesings te stem so belangrik dat daar 'n vakansiedag daarvoor is, maar nie om aan hierdie gesprekke deel te neem nie."
AfriForum het dus die alternatiewe byeenkoms vir Dinsdag gereël om Oos-Vrystaters geleentheid te gee om aan gesprekke deel te neem.
AfriForum het daarna opgeleide personeel na Phuthaditjhaba gestuur om 'n getekende memorandum te oorhandig wat lui dat mense nee sê vir grondhervorming sonder vergoeding. AfriForum se standpunte rondom onteiening van grond sonder vergoeding is dat dit op 'n verdraaiing van die verlede geskoei is en dat dit 'n poging van die regering is om sy eie mislukkings te verbloem.
AfriForum sê dit het die potensiaal om die ekonomie te vernietig, want eiendomsreg is 'n voor­vereiste vir ekonomiese groei en beleggingsekuriteit.
Volgens AfriForum is die beste stap wat die regering kan doen om grondhervorming te bevorder, om titelaktes te gee aan die miljoene swart mense wat reeds op staatsgrond woon.